Марко Ганчев
Песен с прозявка

chitanka.info

Казвам го без подигравка:

може вместо камертон

в някой случай и прозявка

да даде за песен тон.

Аз се прозявам,

ти се прозяваш,

той се прозява.

А защо? Защото

някой в обществото

стиснат не ни дава

друго за изява.

Думат ми, че към живота

нямал съм бил интерес.

Отговарям им с охота

чрез прозявка — лъвски жест.

Аз се прозявам,

ти се прозяваш,

той се прозява.

А защо? Защото

някой в обществото

сам си присвоява

всичката изява.

Трябвало да вложа сили

туй-онуй с борба да сторя.

Хем те всичко предрешили,

хем аз трябва да се боря!

Аз се прозявам,

ти се прозяваш,

той се прозява.

А защо? Защото

друго в обществото

май не ни остава

туй ни е изява.

Казвам ви без подигравка:

здравата светът ще хлътне —

не вулкан, ами прозявка

в кратера си ще го глътне.

Аз се прозявам,

ти се прозяваш,

той се прозява.

А защо? Защото

и на обществото

друго не остава:

туй му е изява…

1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.